Den aflyste fest for letbanen i Aarhus kostede 570.000 kroner. Det skriver Aarhus Stiftstidende.

Letbanen i Aarhus skulle været åbnet 23. september med pomp og pragt. Men dagen før måtte åbningen aflyses, da letbanen ikke havde de nødvendige sikkerhedsgodkendelser fra Trafikstyrelsen.

Efterfølgende har Dansk Folkeparti i Aarhus stillet spørgsmål til, hvor meget den aflyste fest kostede kommunen og regionen.

Læs også : Operatør risikerer dagbøder for forsinkelse af Aarhus Letbane

Svaret lyder på 570.000 kroner i planlagte udgifter. Blandt andet var der afsat 33.000 kroner til kransekage og boller, der var bestilt. 212.000 kroner til storskærm og toiletter samt 32.000 til "kor og andet musik".

Aflysningen var så sen, at mange af udgifterne ikke kunne aflyses.

- Heraf forventes cirka 150.000 kroner udbetalt som kompensation for leverandørers udgifter som følge af aflysningen og tabt arbejdsfortjeneste, står der i svaret til Dansk Folkeparti.

En mindre markering

Den næste åbningsfest, der endnu ikke er fastlagt, kommer til at koste betydeligt mindre, oplyser kommunen.

Planlagt er udgiften 50.000 kroner til "en mindre markering".

Oven på aflysningen er kritikken haglet ned over kommunen og driftsselskabet Keolis, der stod for at få tilladelserne.

Læs også : Efter nyt notat i letbane-sag: Borgmester tør ikke sætte dato på ny åbningsfest

Det er blevet stærkt kritiseret, at det ikke blev taget alvorligt, at sikkerhedsgodkendelsen ikke var i hus, og at aflysningen af åbningen derfor først blev annonceret dagen før.

Letbanen har et budget på 3,5 milliarder kroner og skal styrke den offentlige transport i Aarhus markant.

Det er endnu uvist, hvornår letbanen kan åbne.